በሌላ በኩል ነባሩን ቅርስ የሚሸፍኑ ግንባታዎች እየተከናወኑ ነው፡፡ ፒያሳ በደጃዝማች ገብረ ሥላሴ ቤተ መንግሥት አካባቢ ከፍተኛ የሆኑ ዘመናዊ የአካባቢውን ውርስ የማይመስሉ ግንባታዎች እየካሄዱ ነው፡፡ አካባቢን በመጠበቅ ረገድ ጥሩ ሥራ እየተሠራ ያለው በላሊበላ ከተማ ነው፡፡ በላሊበላ የአካባቢውን የሕንፃ ጥበብ ባማከለ መልኩ የአማራ ክልል ተግቶ ይሠራል፡፡ በትግራይ ግን የአካባቢውን ባህላዊ የአክሱም ዘመን ሥነ ሕንፃ ውበት በጣሰ መንገድ በቅርሱ ላይ አደጋ እየመጣ ነው፡፡ በግንባታ አካባቢን በማዘባረቅ፡፡ ሌላው ከፍተኛ ችግር በቤተ ክርስቲያን የተሠራው የአክሱም ሙዚየም ነው (ገና ያላለቀ)፡፡ ይህ ሙዚየም የ17ኛው ክፍለ ዘመን አፄ ፋሲል ያሠሩት ሕንፃ ቤተ ክርስቲያን ዕይታን እንዲሁም ሐውልቶቹን ጋርዷል፡፡ የሕንፃው አሠራር በጣም አስቀያሚ፣ ባለ አራት ፎቅ በመሆኑም በ1957 ዓ.ም. ቀዳማዊ ኃይለ ሥላሴ ያሠሩትን አዲሱን ሕንፃ ጨምሮ የአካባቢውን ዕይታ ሁሉ ጋርዷል፡፡ ይህንን ገጽታ የተመለከተው ዩኔስኮ ሁለት ጊዜ እ.ኤ.አ. በ2013 እና በ2016 ቡድኖችን ልኳል፡፡ የተደረገው ሕንፃ ግንባታ ትክክል አለመሆኑን ጠቅሶ እንዲስተካከል ቢያሳስብም የሚስተካከል አልሆነም፡፡ ስለዚህም ከፍተኛ አደጋ እየደረሰ ነው፡፡ በዚያ ላይ ሕገወጥ የቅርስ ዝውውርም ይካሄዳል፡፡ የአክሱም ሳንቲም ይሸጣል፡፡
